钦定古今图书集成/历象汇编/历法典/第092卷 > 《灵台仪象志四》
## 钦定古今图书集成/历象汇编/历法典/第092卷 > 《灵台仪象志四》

验气说

气者，四元行之一盖。天之于地，有上中下三域。上域近火，近火常热；下域近水土，水土常为太阳所射，故气煖也；中域上远于天，下远于地，故寒也。然则各域之界，由何而分？今姑以极峻之山，画三界以喻之。山之巅为上域，风雨之所不至者也。故其气极清，而人与物不可居焉；其下为中域，霜雪必尔凝结也。又其下，则为下域。而其寒煖之分，又有轻重厚薄之不同焉。若南北二极之下，因远太阳，则上下之煖处薄，中之寒处厚。若赤道之下，因近太阳，则上下之煖处厚，中之寒处薄。以是知气域之不齐也。

四元行之中，惟“气行为最易变”，以气在天地之间，上依星辰异照，下依土水异情，其星辰各有德性，而资育万物者也。然各曜又因相会相对之势，而变异其情，则其效遂因之而亦异。且气甚微甚顺，易受诸天之变，诸效之染也。但其所为易变者，难以分别，而大概则自冷热干湿而来。然能验其为然者，则全赖人触觉之官。盖人之五官所司，惟“触司顽钝”，而不能显证其气细微之变。〈其触司所以能觉者，赖一身脉络所通之肌肤。〉何以言之？如有外热攻伐吾身，而身内之本热与之相等，则触司必不之觉也。惟外来之热，有过不及于吾身之热，而人之触司方能辨其热之强弱也。故〈仁〉特造一器，而《藉视司》即五司之最灵者，以补足触司之所不及焉。其器之属有三：一作法，一用法，一效验之所以然。所谓作法者，用琉璃器如甲乙、丙丁，置木板架如〈一百九图〉上球甲与下管乙丙丁相通，大小长短有一定之则。木架随管长短分三层，以象天地间元气之三域。下管之小半，以地水平为准。其上大半两边各分十度，其所画之度分，俱不均分，必须与天气寒热加减之势相应。故其度分离地平线上下远近若干，则其大小应加减亦若干。假如冬月在本球内之天气加厚，而其从前所占八寸之地，自收敛而归于二寸之地。若五日内如皆八分之冷，则球内之气，第一日加厚一寸，第二日不及一寸，第三日不过五分，第四五日加至三分而不动矣。若六日内八分之冷气，与此相同；而其加厚之寸分，每日不同。盖冷热之验，有所必然者。故候气之具，自与之相应；而以冷热之度，大小不平，分相对之。至于用之法颇多，总归于一，即所谓“辨冷热之分”是也。冷热者，天地万变之所起，造化之功所由成也。今姑举其用之有四以验之：一测天气，一测地气，一测人物气，一测月星等之气。先以测天气言之，天之气，昼夜无间，而无不变易，在卯酉子午时，其气之升降不同，器内之水亦应之。如卯时太阳上地。平天气加热而升。午时气更热而更升。〈气升降之理有本论〉“在乙庚，管之水亦然。酉时太阳下”，地平而天气降。子时更降，在管之水随之而归于地平。如明日较今日天气热冷若干，而在管之水因而升降，亦若于盖，昼夜如此，而周年每节气日亦如此，是以冬气与春气。又春气与夏秋等气，彼此相比，因管之水升降度分若干，可以推其冷热若干。又今年之节气于次年之节气，彼此相比亦然。欲辨东西南北等风之气何如，则以此管对之，风热则水必升，风冷则水必降，捷如影响，毫不爽焉。又以测地气者言之，凡山谷房屋，上下左右之地气，其清浊、轻重、干湿诸理，即以冷热之分，而大略可推焉。盖凡此诸气之理，或从冷热而生，或因他有而起，则冷热随之元行之轻而且微，以其所染外气，易入人物而熏染之。由是推知人物之智愚、强弱、病否诸理，皆感受于其各地之气，而有所异焉。今欲辨其各地之气何如，则置此器于地内，少顷视水之升降，可以别其地气之冷热矣。又以测人物之气者言之，譬有两人于此，其齿同，欲分别其气质何如，则使之各

摩上球甲至刻之一二分。〈一分，即六十秒，定分秒之法，有本论，大约以脉一至可当一秒。〉视水升降若干，则两人之气质分矣。医者用是法，可定病之轻重进退，亦可以别药材花草等香味力气，以定其性之温热平冷，其用无穷也。又以测太阴金木等星之情气者言之，或曰：天星之光下照，必同带热气，今欲辨之，则用此器而对太阴之光，则乙庚之水，必退分数而向地平。若有他物遮隔其光，则水必上地平而归原数。故知太阴之光，全属冷气。测金木等星之情气皆仿此。但星光愈微，则所用测器，必愈大矣。又以升降之所以然者言之，夫水之升降为热冷之效，固矣。然其故何也？盖如上球甲，一触外来热气，则内所含之气稀微舒放，奋力充塞，则球隘，既无所容，又无隙漏可出，势必逼左管之水从地平而下至丁，右管之水，从地平而上至戊矣。此热之理所必然也。若冷之理则反是，盖冷气于凡所透之物，收敛凝固，如本球甲，一触外来之冷气，则内所含之气，必收敛左管之水，欲实其虚，故不得不强之而上升矣。总之，天下之物，皆贯通联属，必相济而后能相保，此空虚之所以必欲其实也。今甲丁之气，既被外冷而收敛，则原占之所，较前必小，假如前占甲丁之所，而自收敛之后，不过甲己耳。设丁丙水不上以至己，则己丁之管，尽无气而空矣。然物性既不容空，则丁丙之水，势不得不强升以补之。假使塞管之口，而不使通外气，则甲丁内气，为外冷所逼，势必收敛凝固。虽甲丁之器为铜铁所成，必自破裂，而受外气，以补盈其空阙矣。又自外来之气甚热，而内气必欲舒放，无隙可出，则《甲丁》既无所容，亦必自破裂而奋出矣。

测气燥湿之分

夫燥气之性，于凡物之所入，即收敛而固结之。湿气之性反是，欲察天气燥湿之变，而万物中惟鸟兽之“筋皮”，显而易见，故借其筋弦以为测器。〈见《一百九图》。〉法曰：“用新造鹿筋弦，长约二尺，厚一分，以相称之斤两坠之，以通气之明架，空中横收之，上截架内紧夹之，下截以长表穿之。表之下安地平盘，令表中心即筋弦垂线，正对地平中心，本表以龙鱼之形为饰。”《验法》曰：“天气燥则龙表左转；气湿则龙表右转。气之燥湿加减若干，则表左右转亦加减若干。其加减之度”数，则于地平盘上之左右边明画之，而其器备矣。其地平盘上面界分左右，各画十度，而阔狭不等，为燥湿之数。左为燥气之界，右为湿气之界。其度各有阔狭者，盖天气收敛，其筋弦有松紧之分，故其度有大小以应之。譬如人用力紧纫一物，初用八分之力，其物可旋绕一周；再用八分之力，物绕不及一周；复再用八分之力，而物绕则仅半周矣，其用力同，而旋绕不同。夫天气加减燥湿之气，收敛筋弦之理，亦有然者。凡欲分别东西南北各方之风气，或上下左右各房屋之气燥湿何如，以此器验之，无不可也。夫气之有厚薄也，疏密也，轻重也，加减而递相为焉，何以明其然邪？今以气自然所在之地，为七十分之一分，而设言之，假如有气于此，其自然所在之地，止能盈寸，若用法以强之，则此一寸之气，能放而盈七十寸之地。又有气于此，其自然所在之地，则盈七十寸，若用法以强之，而即揪敛于一寸之地，此诸气厚薄轻重之力，与诸测法也。其强之法与器，详见《水法之本论》。

测天诸气之法，于蒙气之差所系为最大。其差加减之于高度，则其所测之合天与否可定也。其测法并其差表，具载《日躔历指》诸书中。但蒙气差细微之处极繁，不过数分秒耳。今姑举他体通广之差，并其测法差表，以明其理，而推广夫仪器之用法。夫通广之体有二：一光明易为透彻，一难透彻。皆由本体各有厚薄之分。厚薄有加减，则其所通光之差，亦因之而有加减。又“凡其所差，以天顶线为主，其顶线则立于光所初入之地。”夫日月诸星之光，若从易通光之体而难入通光之体，则其所透之光，必向顶线而凝聚矣。若从难通光之体而入易通光之体，则其所透之光，必离顶线而涣散矣。〈见《一百十三图》。〉假如丙丁为水盈之盘，于其底而置一钱，而钱所升之象，与太阳之升光同一理也。其象交水盘之边，而初入空明之气，若立顶线如壬丙己，则明见其象，不依直线而射于乙，必更离于壬丙己顶线而偏射于辛，因从难透之水体，入易透之气体故也。又试观空明之地，如辛有光，而以顶线壬丙己，从本盘之底己至立水面，丙立，有直

表，而辛光之一道照至于丙点，其光道与表影，不依直线而射戊地，必依曲线向壬丙己顶线而偏于甲，因从易透空明之气体入难透之水体故也。其测法用两象限仪，一在水面上，一正对于水面下。〈见《一百十四图》。〉而以水中表影所射之度数，对比于水外日高之度数。假如东西壬辛为半球空影，其东西全径于地平线平行。其壬东辛西两象限仪各平分九十度，两象限仪相对，同穿于壬辛顶线轴上，而任意左右转移，以对于太阳之高度。次半球形，用水盈之地平，东西之线令齐，而甲乙窥衡表对于太阳之高度，则半径辛乙表端之影，水中所对射之度数，为气水高下差之度数矣。若不用日光，则目依窥衡表甲乙线，水中所窥对之度数，为气水差之度数也。今照《比例法》，列为六等之表，以明三等体所通光之差。各体立气水等差二表，见于后篇。今约举数端以解之：

《水差》者，光既从空明之气而入透于水，则其水中所射之高度，比在空明气之高度所差若干度分也。〈见《一百四图》。〉假如太阳空明处，距天顶线八十度，而其射光一道径过半径表端甲若圆球形之器内无水，测其光道与表影在圆器内，依径线正射八十度矣。若充其水齐边，测其光道止射五十度矣。因而通气、通水之光道，差三十度，为其玻璃差者则光。〈或是物象同一理〉从空明之器，透玻璃离于径线，近远之差也。见上气水差之图，而以丁线为直径线，以水盈之圆球形为玻璃球形也。凡玻璃望远显微等镜，其所以发现物象，近远、大小、暗明、正斜之众端，皆可从此差之理而明之，详见本论。

水气差者，则光或物象从水中升出，而射空明之气，其所以射光之线，水内气内，各离顶线近远不同之差也。假如射光之道，其在水内，离顶线五十度；其在空明气内，离本顶线六十五度，两差十五度，则此推表之度数，准合于仪器之所测矣。试于大盂内照气水差表制界节气线，日晷盂中注水，与表端齐，则太阳之光照表，其表影盂底正对于本日节气线及时刻，纤毫不爽也。若盂内无水，则表影与本节气线不对，而大谬矣。其照界节气线，日晷依常法空明气中制之，则表端与本节气线难免有过不及之差。今依《气水差表》制之，岂有表影与其所测之高度不相合者哉？

《诸曜出入地平蒙气广度差表》诸曜出入地平，必在蒙气之中，故其出入之广度，有加分，有减分，北加而南减，多寡不等。依各地北极之高度，多寡不等也。今依蒙气之高差最大者三十四分，而推其出入广度之差分，悉照各方极之出地之高度，列表如左：